**Crna Gora**

**Ministarstvo poljoprivrede i ruralnog razvoja**

**JAVNI POZIV**

**za dodjelu podrške razvoju vinogradarstva i vinarstva za 2015. godinu**

Ministarstvo poljoprivrede i ruralnog razvoja objavljuje *Javni poziv za dodjelu podrške investicijama u vinogradarstvu i vinarstvu*. Poziv se objavljuje u okviru Agrobudžeta za 2015. godinu i budžetske linije *2.1.3 Podrška razvoju vinogradarstva i vinarstva.* Ovim Javnim pozivom uređuju se uslovi, kriterijumi i način prijavljivanja za korišćenje podsticajnih sredstava.

**DEFINICIJA KORISNIKA PODSTICAJNIH SREDSTAVA**

Korisnik podsticajnih sredstava je fizičko ili pravno lice koje ispunjava sledeće uslove:

* državljanin je Crne Gore sa mjestom prebivališta/sjedišta u Crnoj Gori;
* upisanje ili je u toku upisa u Registar proizvođača grožđa i vina koji se vodi u Ministartsvu poljoprivrede i ruralnog razvoja;
* član je Nacionalnog udruženja vinogradara i vinara Crne Gore;
* ukoliko je korisnik zadruga ili udruženje, to mora dokazati registracijom u Centralni RegistarPrivrednih Subjekata (CRPS);

**PRIHVATLJIVE INVESTICIJE**

* nabavka sertifikovanog loznog sadnog materijala autohtonih sorti;
* konverzija postojećih rodnih vinograda (zamjena rodnih čokota alohtonih sorti sa kalemovima autohtonih sorti);
* nabavka materijala neophodnog za zasnivanje vinograda;
* nabavka opreme i specifične mehanizacije za modernizaciju proizvodnje.

**LISTA PRIHVATLJIVIH PREDMETA NABAVKE:**

* sertifikovani lozni kalemovi autohtonih sorti;
* potporni stubovi za špalirni uzgoj;
* sistem za navodnjavanje “kap po kap” (pumpa i crijeva sa kapaljkama);
* mreža za zaštitu od ptica;
* inox burad;
* specifična oprema i mehanizacija.

**SPECIFIČNI KRITERIJUMI PRIHVATLJIVOSTI**

* minimalni broj zasađenih loznih kalemova mora biti 500 komada isključivo autohtonih sorti vinove loze (Vranac, Kratošija, Krstač i Žižak) izuzev u slučaju konverzije (promjene sortnog sastava) postojećih vinograda;
* na parceli planiranoj za vinograd mora biti obezbijeđen dovod vode i izvršena agrohemijska analiza zemljišta sa preporukom đubrenja;
* dozvoljeni razmak sadnje je 2-3 m između redova i 0,7-1,3 m u redu, tj. gustina sadnje za stone sorte 2.500-3.000 kalemova po hektaru, odnosno 4.000-5.000 kalemova za vinske sorte;
* stubovi u redu se postavljaju sa razmakom 4-7m;
* za nabavku inox buradi, specifične opreme i mehanizacije mogu konkurisati poljoprivredna gazdinstva koja imaju minimum 2.000 čokota;
* podržava se nabavka isključivo novih materijala i opreme;
* investicija se mora započeti i realizovati u 2015. godini;
* prije krčenja čokota u procesu konverzije vinograda, potrebno je dostaviti zahtjev za evidentiranje postojećeg stanja – sortnog sastava vinograda;
* jedno poljoprivredno gazdinstvo ima pravo na podršku jednom u toku Javnog poziva.

**VISINA PODRŠKE**

Minimalna vrijednost investicije (EUR): 500,00

Maksimalna vrijednost investicije (EUR): 10.000,00

Visina podrške je do **50%** od ukupne investicije.

Podrška za konverziju vinograda iznosi 5€ po čokotu.

Ukupan budžet za ovu mjeru (EUR): 300.000,00

***Napomena:*** Ukoliko ukupan iznos svih zahtjeva za ovaj Javni poziv prelazi budžetom planirani godišnji iznos, visina podrške će se proporcionalno umanjiti svim podnosiocima zahtjeva.

## **ZAHTJEV ZA ISPLATU**

Nakon završetka investicije, korisnik predaje arhivi Ministarstva zahtjev za isplatu (Obrazac 1) i potrebna dokumenta:

* kopiju lične karte;
* kopiju Rješenja iz CRPS ne stariju od 6 mjeseci (za pravna lica);
* dokaz o vlasništvu zemljišta (izvod iz katastra - posjedovni list). Ukoliko podnosilac zahtjeva nije vlasnik zemljišta u posjedovnom listu, potrebno je dostaviti odgovarajuća dokumenta, kojim se podnosilac zahtjeva dovodi u vezu sa vlasnikom zemljišta (npr. ugovor o dugoročnom zakupu zemljišta ili uvjerenje o kućnoj zajednici ili izvod iz matične knjige rođenih, vjenčanih);
* rješenje o upisu u Registar proizvođača grožđa i vina;
* dokaz o kupljenim materijalima sa specifikacijom;
* sertifikat o zdravstvenoj ispravnosti i sortnoj čistoći loznih kalemova;
* potvrdu o članstvu izdatu od strane Nacionalnog udruženja vinogradara i vinara.

Prihvatljivi dokazi o kupovini su: fiskalni račun, ovjerena potvrda o prenosu sredstava ili ovjeren izvod iz banke kao dokaz o izvršenoj uplati, a u slučaju kada je investicija nabavljena iz inostranstva i ovjeren swift od strane banke i jedinstvena carinska deklaracija.

Obrazac Zahtjeva za isplatu može se preuzeti u kancelarijama Ministarstva poljoprivrede i ruralnog razvoja i Savjetodavne službe u biljnoj proizvodnji.

Zahtjev za isplatu i potrebna dokumentadostaviti preporučenom poštom na adresu:

**Ministarstvo poljoprivrede i ruralnog razvoja**

**Rimski trg 46,81000 Podgorica**

**sa naznakom: „Prijava na Javni poziv 2015–Vinogradarstvo i vinarstvo“.**

Rok za dostavljanje zahtjeva za zasnivanje novih i konverziju postojećih vinograda je 01. maj 2015. godine, a za jesenju sadnju i ostale prihvatljive investicije 01. decembar 2015. godine.

**PROCEDURA REALIZACIJE**

Pravo na podršku ostvaruje se na osnovu dostavljene dokumentacije i izvještaja terenske Komisije. Komisija ima zadatak da provjeri stanje na terenu. U slučaju da korisnik ne dozvoli ili spriječi rad Komisije, te na bilo koji drugi način utiče na njen rad, podneseni zahtjev neće biti odobren.

Terenska Komisija će nakon obilaska podnosioca zahtjeva sačiniti izvještaj praćen foto dokumentacijom i dostaviti ga Direkciji za biljnu proizvodnju. Komisija ima pravo praćenja realizovane investicije u naredne tri godine.

Podnosilac čiji zahtjev ne bude prihvaćen biće obavješten o razlozima za odbijanje.

**Nepotpuna i neblagovremeno podnijeta dokumentacija neće se razmatrati.**

Informacije u vezi sa Javnim pozivom mogu se dobiti putem telefona: 020/482-383.